CELEX: 32014R0176
Language: el
Date: 2014-02-25 00:00:00
Title: Κανονισμός (ΕΕ) αριθ. 176/2014 της Επιτροπής, της 25ης Φεβρουαρίου 2014 , για την τροποποίηση του κανονισμού (ΕΕ) αριθ. 1031/2010 με σκοπό, ιδίως, τον καθορισμό των ποσοτήτων δικαιωμάτων εκπομπής αερίων θερμοκηπίου που θα εκπλειστηριαστούν κατά την περίοδο 2013-2020  Κείμενο που παρουσιάζει ενδιαφέρον για τον ΕΟΧ

26.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 56/11
            
         
      ΚΑΝΟΝΙΣΜΌΣ (ΕΕ) αριθ. 176/2014 ΤΗΣ ΕΠΙΤΡΟΠΉΣ
   
   της 25ης Φεβρουαρίου 2014
   για την τροποποίηση του κανονισμού (ΕΕ) αριθ. 1031/2010 με σκοπό, ιδίως, τον καθορισμό των ποσοτήτων δικαιωμάτων εκπομπής αερίων θερμοκηπίου που θα εκπλειστηριαστούν κατά την περίοδο 2013-2020
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 3δ παράγραφος 3 και το άρθρο 10 παράγραφος 4,
   Εκτιμώντας τα ακόλουθα:
   
               (1)
            
            
               Η οδηγία 2003/87/ΕΚ προβλέπει τον καθορισμό του χρόνου διεξαγωγής, του τρόπου διαχείρισης και των λοιπών πτυχών των πλειστηριασμών, ώστε να εξασφαλιστεί η διεξαγωγή τους με ανοικτή, διαφανή και εναρμονισμένη διαδικασία, χωρίς διακρίσεις. Προβλέπει επίσης την παρακολούθηση της λειτουργίας της ευρωπαϊκής αγοράς ανθρακούχων εκπομπών από την Επιτροπή.
            
         
               (2)
            
            
               Ο κανονισμός (ΕΕ) αριθ. 1031/2010 της Επιτροπής (2) προβλέπει τις ποσότητες δικαιωμάτων που θα εκπλειστηριάζονται κάθε έτος, μετά την αφαίρεση των δικαιωμάτων που κατανέμονται δωρεάν από την ποσότητα των δικαιωμάτων που εκχωρούνται για το σύνολο της Ένωσης κατά το ίδιο έτος. Αποφασίστηκε επίσης απόκλιση από το εν λόγω χρονοδιάγραμμα, με τον κανονισμό (ΕΕ) αριθ. 1210/2011 της Επιτροπής (3), για τον καθορισμό ποσότητας δικαιωμάτων προς πλειστηριασμό πριν από το 2013, με αντίστοιχες μειώσεις των ποσοτήτων που θα εκπλειστηριαστούν κατά τα έτη 2013 και 2014, με απώτερο σκοπό να εξασφαλιστεί η ομαλή μετάβαση από τη δεύτερη στην τρίτη περίοδο εμπορίας, λαμβανομένων δεόντως υπόψη των αναγκών αντιστάθμισης κινδύνου για τη συμμόρφωση κατά τα πρώτα έτη της τρίτης περιόδου εμπορίας. Η απόφαση σχετικά με αυτές τις ετήσιες ποσότητες βασίστηκε στους παράγοντες που διαμόρφωναν την προσφορά και τη ζήτηση δικαιωμάτων κατά τον χρόνο της εκτίμησης και στην παραδοχή ότι θα συνεχιζόταν η ανάκαμψη της οικονομίας.
            
         
               (3)
            
            
               Θα πρέπει να ληφθούν υπόψη οι έκτακτες μεταβολές των κύριων παραγόντων που διαμορφώνουν την ισορροπία μεταξύ ζήτησης και προσφοράς δικαιωμάτων, κυρίως η εκ νέου επιβράδυνση της οικονομίας, καθώς και προσωρινού χαρακτήρα στοιχεία που συνδέονται άμεσα με τη μετάβαση στην τρίτη φάση, μεταξύ των οποίων: η αυξανόμενη ποσότητα δικαιωμάτων που ισχύουν για τη δεύτερη περίοδο εμπορίας και δεν χρησιμοποιούνται για τη συμμόρφωση στη διάρκειά της· οι αυξανόμενες ποσότητες πιστοποιημένων μειώσεων εκπομπών και μονάδων μείωσης εκπομπών που έχουν προκύψει από έργα για τη μείωση των εκπομπών βάσει του μηχανισμού καθαρής ανάπτυξης ή των διατάξεων περί κοινής εφαρμογής, οι οποίες είναι διαθέσιμες για παράδοση από φορείς εκμετάλλευσης υπαγόμενους στο σύστημα· η χρηματική αποτίμηση δικαιωμάτων από το απόθεμα για τους νεοεισερχόμενους για την τρίτη περίοδο εμπορίας, με σκοπό τη στήριξη έργων επίδειξης που έχουν ως αντικείμενο τη δέσμευση και αποθήκευση διοξειδίου του άνθρακα και τις καινοτόμες τεχνολογίες ενέργειας από ανανεώσιμες πηγές («NER300»), σύμφωνα με την απόφαση 2010/670/ΕΕ της Επιτροπής (4), και η αποδέσμευση δικαιωμάτων που δεν χρειάζονται από τα αποθέματα για τους νεοεισερχόμενους για τη δεύτερη περίοδο εμπορίας. Παρόλο που όλοι αυτοί οι παράγοντες υπόκεινται σε διαφορετικούς βαθμούς αβεβαιότητας, είναι σημαντικό να επέλθουν εγκαίρως οι κατάλληλες διορθώσεις των ετήσιων ποσοτήτων δικαιωμάτων που θα εκπλειστηριαστούν κατά την περίοδο 2014-2020.
            
         
               (4)
            
            
               Στο πλαίσιο της πολιτικής της ΕΕ για το κλίμα, σημαντικά ζητήματα είναι η μείωση του κινδύνου διαρροής άνθρακα (αύξηση των εκπομπών αερίων του θερμοκηπίου σε τρίτες χώρες όπου η βιομηχανία δεν υπόκειται σε παρόμοιους περιορισμούς για τον άνθρακα) και η αποφυγή μιας οικονομικά δυσχερούς θέσης για ορισμένους ενεργοβόρους κλάδους και επιμέρους κλάδους στην ΕΕ που υπόκεινται σε διεθνή ανταγωνισμό. Συνεπώς, η Επιτροπή ανέλυσε τον αντίκτυπο που αναμένεται να έχει η επανεξέταση του χρονοδιαγράμματος των πλειστηριασμών (5) στην ανταγωνιστικότητα των ενεργοβόρων βιομηχανιών, βάσει παραδοχών που εξακολουθούν να ισχύουν έως τον Ιανουάριο του 2014. Η εκτίμηση επιπτώσεων επισήμανε ότι η οδηγία 2003/87/ΕΚ έχει θεσπίσει μέτρα, συμπεριλαμβανομένων της συνεχιζόμενης δωρεάν κατανομής δικαιωμάτων εκπομπής και της έγκρισης ενός καταλόγου των κλάδων που θεωρείται ότι εκτίθενται σε κίνδυνο διαρροής άνθρακα, ώστε να αντιμετωπιστεί ο κίνδυνος διαρροής άνθρακα για ενεργοβόρους βιομηχανικούς κλάδους. Η επανεξέταση του χρονοδιαγράμματος των πλειστηριασμών δεν επηρεάζει το επίπεδο της δωρεάν κατανομής δικαιωμάτων που εκδίδονται κάθε χρόνο ή τη συνολική ποσότητα δικαιωμάτων (ανώτατο όριο εκπομπών) για την περίοδο η οποία αρχίζει το 2013. Ενώ οι δυνητικές επιπτώσεις στο κόστος άνθρακα μπορεί να κατανέμονται διαφορετικά σε βάθος χρόνου, από την εκτίμηση επιπτώσεων προκύπτει ότι αναμένεται να παραμείνουν εντός της μέσης τιμής άνθρακα που προέβλεπε η μελέτη εκτίμησης επιπτώσεων της Επιτροπής, έγγραφο που συνόδευε τη δέσμη εκτελεστικών μέτρων για τους στόχους της Ένωσης σχετικά με την κλιματική αλλαγή και τις ανανεώσιμες πηγές ενέργειας για το 2020 (6) και τη μεταγενέστερη ανάλυση (7).
            
         
               (5)
            
            
               Δεδομένου ότι οι ποσότητες των δικαιωμάτων που θα εκπλειστηριάζονται ετησίως κατά την περίοδο 2014-2016 μειώνονται, θα πρέπει να μειωθούν ανάλογα τα όρια της ποσότητας εκπλειστηριαζόμενων δικαιωμάτων ανά επιμέρους πλειστηριασμό στον χώρο πλειστηριασμών που ορίζεται από κράτος μέλος που δεν συμμετέχει στην κοινή δράση.
            
         
               (6)
            
            
               Συνεπώς, ο κανονισμός (ΕΕ) αριθ. 1031/2010 θα πρέπει να τροποποιηθεί αναλόγως.
            
         
               (7)
            
            
               Ο παρών κανονισμός θα πρέπει να τεθεί σε ισχύ χωρίς καθυστέρηση, ώστε να εφαρμόζεται στους πλειστηριασμούς που θα διεξαχθούν από το 2014 και μετά και να εξασφαλιστούν η εύρυθμη λειτουργία της αγοράς ανθρακούχων εκπομπών και προβλέψιμοι πλειστηριασμοί.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλιματικών μεταβολών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 1031/2010 τροποποιείται ως εξής:
   
               1)
            
            
               Στο άρθρο 10 παράγραφος 2, μετά το δεύτερο εδάφιο προστίθενται τα ακόλουθα εδάφια:
               «Η ποσότητα δικαιωμάτων προς πλειστηριασμό στη διάρκεια δεδομένου έτους, η οποία προσδιορίζεται βάσει του πρώτου ή του δευτέρου εδαφίου της παρούσας παραγράφου, κατά την περίοδο 2014-2016, μειώνεται κατά την ποσότητα δικαιωμάτων που καθορίζεται για το αντίστοιχο έτος στη δεύτερη στήλη του πίνακα του παραρτήματος IV του παρόντος κανονισμού.
               Όταν, το 2014, η ποσότητα μείωσης που καθορίζεται στο παράρτημα IV δεν μπορεί να επεκταθεί κατά τη διάρκεια περιόδου μεγαλύτερης από 9 μήνες, μειώνεται κατά 100 εκατ. δικαιώματα και, ακολούθως, κατά την ίδια ποσότητα για κάθε τρίμηνο του έτους. Στην περίπτωση αυτή, η ποσότητα της μείωσης για το 2015 και το 2016 προσαρμόζεται σε ίσες δόσεις ανάλογα.
               Η ποσότητα δικαιωμάτων προς πλειστηριασμό στη διάρκεια δεδομένου έτους, η οποία προσδιορίζεται βάσει του πρώτου ή του δευτέρου εδαφίου της παρούσας παραγράφου, κατά την περίοδο 2019-2020, αυξάνεται κατά την ποσότητα δικαιωμάτων που καθορίζεται για το αντίστοιχο έτος στην τρίτη στήλη του πίνακα του παραρτήματος IV του παρόντος κανονισμού.
               Όσον αφορά τα κράτη μέλη που εφαρμόζουν το άρθρο 10γ της οδηγίας και με την επιφύλαξη της πρώτης περιόδου του άρθρο 10γ παράγραφος 2 της οδηγίας, η συνολική ποσότητα δικαιωμάτων προς πλειστηριασμό σε δεδομένο έτος έπειτα από την προσαρμογή που προβλέπεται στη δεύτερη στήλη του πίνακα του παραρτήματος IV του παρόντος κανονισμού δεν είναι κατώτερη από την ποσότητα των δικαιωμάτων που πρόκειται, προσωρινά, να κατανεμηθούν δωρεάν σε εγκαταστάσεις παραγωγής ηλεκτρικής ενέργειας κατά το ίδιο έτος.
               Εάν είναι αναγκαίο, η συνολική ποσότητα δικαιωμάτων προς πλειστηριασμό σε δεδομένο έτος της περιόδου 2014-2016 από κράτος μέλος που εφαρμόζει το άρθρο 10γ της οδηγίας αυξάνεται ανάλογα. Στον βαθμό που, δυνάμει της προηγούμενης περιόδου, η συνολική ποσότητα των δικαιωμάτων που πρόκειται να τεθούν σε πλειστηριασμό είναι αυξημένη, μειώνεται στη συνέχεια, ώστε να εξασφαλιστεί ότι η κατανομή τηρεί τα προβλεπόμενα στην πρώτη περίοδο του παρόντος εδαφίου. Οι ποσότητες των δικαιωμάτων προς πλειστηριασμό οι οποίες αναφέρονται στη δεύτερη και στην τρίτη στήλη του πίνακα του παραρτήματος IV του παρόντος κανονισμού προσαρμόζονται ώστε να αντικατοπτρίζουν οποιαδήποτε τέτοια αύξηση και μείωση.».
            
         
               2)
            
            
               Η τελευταία περίοδος του άρθρου 32 παράγραφος 1 αντικαθίσταται από την ακόλουθη περίοδο:
               «Ωστόσο, η ποσότητα δικαιωμάτων του κεφαλαίου III της οδηγίας 2003/87/ΕΚ που εκπλειστηριάζεται σε επιμέρους πλειστηριασμούς που διεξάγονται από τους εν λόγω χώρους πλειστηριασμών την περίοδο 2014-2016 ανέρχεται σε τουλάχιστον 2 εκατ. δικαιώματα.».
            
         
               3)
            
            
               Μετά το παράρτημα III προστίθεται το ακόλουθο παράρτημα:
               
                  «ΠΑΡΑΡΤΗΜΑ IV
                  
                     Αναπροσαρμογές των ποσοτήτων δικαιωμάτων (σε εκατ.) που θα εκπλειστηριαστούν κατά την περίοδο 2013-2020, αναφερόμενες στο όρθρο 10 παράγραφος 2
                  
                  
                              Έτος
                           
                           
                              Ποσότητα μείωσης
                           
                           
                              Ποσότητα αύξησης
                           
                        
                              2013
                           
                           
                               
                           
                           
                               
                           
                        
                              2014
                           
                           
                              400
                           
                           
                               
                           
                        
                              2015
                           
                           
                              300
                           
                           
                               
                           
                        
                              2016
                           
                           
                              200
                           
                           
                               
                           
                        
                              2017
                           
                           
                               
                           
                           
                               
                           
                        
                              2018
                           
                           
                               
                           
                           
                               
                           
                        
                              2019
                           
                           
                               
                           
                           
                              300
                           
                        
                              2020
                           
                           
                               
                           
                           
                              600»
                           
                        
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Φεβρουαρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 275 της 25.10.2003, σ. 32.
   
      (2)  Κανονισμός (ΕΕ) αριθ. 1031/2010 της Επιτροπής, της 12ης Νοεμβρίου 2010, για τον χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ’ εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (ΕΕ L 302 της 18.11.2010, σ. 1).
   
      (3)  Κανονισμός (ΕΕ) αριθ. 1210/2011 της Επιτροπής, της 23ης Νοεμβρίου 2011, για την τροποποίηση του κανονισμού (ΕΕ) αριθ. 1031/2010 με σκοπό, ιδίως, τον καθορισμό της ποσότητας δικαιωμάτων εκπομπής αερίων θερμοκηπίου που θα τεθεί σε πλειστηριασμό πριν από το 2013 (ΕΕ L 308 της 24.11.2011, σ. 2).
   
      (4)  Απόφαση 2010/670/ΕΕ της Επιτροπής, της 3ης Νοεμβρίου 2010, για καθορισμό κριτηρίων και μέτρων χρηματοδότησης έργων επίδειξης σε εμπορική κλίμακα, τα οποία αποσκοπούν στην περιβαλλοντικά ασφαλή δέσμευση και αποθήκευση CO2 σε γεωλογικούς σχηματισμούς, καθώς και έργων επίδειξης καινοτόμων τεχνολογιών ενέργειας από ανανεώσιμες πηγές, στο πλαίσιο του συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας που θεσπίστηκε με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 290 της 6.11.2010, σ. 39).
   
      (5)  Αναλογική εκτίμηση επιπτώσεων που συνοδεύει το έγγραφο κανονισμός (ΕΕ) αριθ. 176/2014 της Επιτροπής, της 25ης Φεβρουαρίου 2014, για την τροποποίηση του κανονισμού (ΕΕ) αριθ. 1031/2010 με σκοπό, ιδίως, τον καθορισμό των ποσοτήτων δικαιωμάτων εκπομπής αερίων θερμοκηπίου που θα εκπλειστηριαστούν κατά την περίοδο 2013-2020· το έγγραφο είναι διαθέσιμο στη διεύθυνση http://ec.europa.eu/clima/policies/ets/cap/auctioning/docs/swd_2012_xx2_en.pdf
   
      (6)  http://ec.europa.eu/energy/climate_actions/doc/2008_res_ia_en.pdf
   
      (7)  Ανακοίνωση της Επιτροπής με τίτλο «Ανάλυση επιλογών για την κατά πέραν του 20 % μείωση των εκπομπών αερίων του θερμοκηπίου και εκτίμηση του κινδύνου διαρροής άνθρακα» [COM(2010) 265 τελικό].